Λουκρήτιος 1.1-79

Aeneadum genetrix, hominum divomque voluptas,

alma Venus, caeli subter labentia signa

quae mare navigerum, quae terras frugiferentis

concelebras, per te quoniam genus omne animantum

concipitur visitque exortum lumina solis: 5

te, dea, te fugiunt venti, te nubila caeli

adventumque tuum, tibi suavis daedala tellus

summittit flores, tibi rident aequora ponti

placatumque nitet diffuso lumine caelum.

nam simul ac species patefactast verna diei 10

et reserata viget genitabilis aura favoni,

aeriae primum volucris te, diva, tuumque

significant initum perculsae corda tua vi.

inde ferae pecudes persultant pabula laeta 15

et rapidos tranant amnis: ita capta lepore 14

te sequitur cupide quo quamque inducere pergis. 16

denique per maria ac montis fluviosque rapacis

frondiferasque domos avium camposque virentis

omnibus incutiens blandum per pectora amorem

efficis ut cupide generatim saecla propagent. 20

quae quoniam rerum naturam sola gubernas

nec sine te quicquam dias in luminis oras

exoritur neque fit laetum neque amabile quicquam,

te sociam studeo scribendis versibus esse,

quos ego de rerum natura pangere conor 25

Memmiadae nostro, quem tu, dea, tempore in omni

omnibus ornatum voluisti excellere rebus.

quo magis aeternum da dictis, diva, leporem.

effice ut interea fera moenera militiai

per maria ac terras omnis sopita quiescant; 30

nam tu sola potes tranquilla pace iuvare

mortalis, quoniam belli fera moenera Mavors

armipotens regit, in gremium qui saepe tuum se

reiicit aeterno devictus vulnere amoris,

atque ita suspiciens tereti cervice reposta 35

pascit amore avidos inhians in te, dea, visus

eque tuo pendet resupini spiritus ore.

hunc tu, diva, tuo recubantem corpore sancto

circum fusa super, suavis ex ore loquellas

funde petens placidam Romanis, incluta, pacem; 40

nam neque nos agere hoc patriai tempore iniquo

possumus aequo animo nec Memmi clara propago

talibus in rebus communi desse saluti.

omnis enim per se divum natura necessest

immortali aevo summa cum pace fruatur 45

semota ab nostris rebus seiunctaque longe;

nam privata dolore omni, privata periclis,

ipsa suis pollens opibus, nihil indiga nostri,

nec bene promeritis capitur nec tangitur ira.

Quod super est, vacuas auris animumque sagacem 50

semotum a curis adhibe veram ad rationem,

ne mea dona tibi studio disposta fideli,

intellecta prius quam sint, contempta relinquas.

nam tibi de summa caeli ratione deumque

disserere incipiam et rerum primordia pandam, 55

unde omnis natura creet res, auctet alatque,

quove eadem rursum natura perempta resolvat,

quae nos materiem et genitalia corpora rebus

reddunda in ratione vocare et semina rerum

appellare suemus et haec eadem usurpare 60

corpora prima, quod ex illis sunt omnia primis.

Humana ante oculos foede cum vita iaceret 62

in terris oppressa gravi sub religione,

quae caput a caeli regionibus ostendebat

horribili super aspectu mortalibus instans, 65

primum Graius homo mortalis tollere contra

est oculos ausus primusque obsistere contra;

quem neque fama deum nec fulmina nec minitanti

murmure compressit caelum, sed eo magis acrem

inritat animi virtutem, effringere ut arta 70

naturae primus portarum claustra cupiret.

ergo vivida vis animi pervicit et extra

processit longe flammantia moenia mundi

atque omne immensum peragravit mente animoque,

unde refert nobis victor quid possit oriri, 75

quid nequeat, finita potestas denique cuique

qua nam sit ratione atque alte terminus haerens.

quare religio pedibus subiecta vicissim

opteritur, nos exaequat victoria caelo.

Λουκρήτιος 5.784-804

Principio genus herbarum viridemque nitorem

terra dedit circum collis camposque per omnis,

florida fulserunt viridanti prata colore,

arboribusque datumst variis exinde per auras

crescendi magnum inmissis certamen habenis.

ut pluma atque pili primum saetaeque creantur

quadripedum membris et corpore pennipotentum,

790 sic nova tum tellus herbas virgultaque primum

sustulit, inde loci mortalia saecla creavit

multa modis multis varia ratione coorta.

nam neque de caelo cecidisse animalia possunt,

nec terrestria de salsis exisse lacunis.

linquitur ut merito maternum nomen adepta

terra sit, e terra quoniam sunt cuncta creata.

multaque nunc etiam existunt animalia terris

imbribus et calido solis concreta vapore;

quo minus est mirum, si tum sunt plura coorta

800 et maiora, nova tellure atque aethere adulta.

principio genus alituum variaeque volucres

ova relinquebant exclusae tempore verno,

folliculos ut nunc teretis aestate cicadae

lincunt sponte sua victum vitamque petentes.

Λουκρήτιος 5.821-836

Quare etiam atque etiam maternum nomen adepta

terra tenet merito, quoniam genus ipsa creavit

humanum atque animal prope certo tempore fudit

omne quod in magnis bacchatur montibus passim,

aëriasque simul volucres variantibus formis.

sed quia finem aliquam pariendi debet habere,

destitit, ut mulier spatio defessa vetusto.

mutat enim mundi naturam totius aetas

ex alioque alius status excipere omnia debet

830 nec manet ulla sui similis res: omnia migrant,

omnia commutat natura et vertere cogit.

namque aliud putrescit et aevo debile languet,

porro aliud [suc]crescit et [e] contemptibus exit.

sic igitur mundi naturam totius aetas

mutat, et ex alio terram status excipit alter,

quod tulit ut nequeat, possit quod non tulit ante.

Λουκρήτιος 5.1161-1192

Nunc quae causa deum per magnas numina gentis

pervulgarit et ararum compleverit urbis

suscipiendaque curarit sollemnia sacra,

quae nunc in magnis florent sacra rebus locisque,

unde etiam nunc est mortalibus insitus horror,

qui delubra deum nova toto suscitat orbi

terrarum et festis cogit celebrare diebus,

non ita difficilest rationem reddere verbis.

quippe etenim iam tum divom mortalia saecla

1170 egregias animo facies vigilante videbant

et magis in somnis mirando corporis auctu.

his igitur sensum tribuebant propterea quod

membra movere videbantur vocesque superbas

mittere pro facie praeclara et viribus amplis.

aeternamque dabant vitam, quia semper eorum

subpeditabatur facies et forma manebat,

et tamen omnino quod tantis viribus auctos

non temere ulla vi convinci posse putabant.

fortunisque ideo longe praestare putabant,

1180 quod mortis timor haut quemquam vexaret eorum,

et simul in somnis quia multa et mira videbant

efficere et nullum capere ipsos inde laborem.

praeterea caeli rationes ordine certo

et varia annorum cernebant tempora verti

nec poterant quibus id fieret cognoscere causis.

ergo perfugium sibi habebant omnia divis

tradere et illorum nutu facere omnia flecti.

in caeloque deum sedes et templa locarunt,

per caelum volvi quia nox et luna videtur,

1190 luna dies et nox et noctis signa severa

noctivagaeque faces caeli flammaeque volantes,

nubila sol imbres nix venti fulmina grando

et rapidi fremitus et murmura magna minarum.